title: Rozhodnutie Dozorného úradu EZVO č. 442/12/COL z  29. novembra 2012 o funkcii a pôsobnosti úradníka pre vypočutie v niektorých konaniach vo veci hospodárskej súťaže

text:
               11.7.2013

               SK

               Úradný vestník Európskej únie

               L 190/93

      ROZHODNUTIE DOZORNÉHO ÚRADU EZVO
   č. 442/12/COL
   z 29. novembra 2012
   o funkcii a pôsobnosti úradníka pre vypočutie v niektorých konaniach vo veci hospodárskej súťaže
   DOZORNÝ ÚRAD EZVO,
   SO ZRETEĽOM na Dohodu o Európskom hospodárskom priestore (ďalej len „Dohoda o EHP“), a najmä na jej článok 55,
   SO ZRETEĽOM na Dohodu medzi štátmi EZVO o zriadení dozorného úradu a súdu (ďalej len „Dohoda o dozore a súde“), a najmä na jej články 13 a 14 a na protokol 4 k tejto dohode,
   SO ZRETEĽOM na článok 15 rokovacieho poriadku Dozorného úradu EZVO (ďalej len „dozorný úrad“),
   keďže:

               (1)

               V rámci systému presadzovania práva v oblasti hospodárskej súťaže vytvoreného Dohodou o EHP dozorný úrad vyšetruje veci v oblasti hospodárskej súťaže a rozhoduje o nich správnym rozhodnutím, ktoré podlieha súdnemu preskúmaniu Súdom EZVO.

               (2)

               Dozorný úrad musí viesť konania vo veci hospodárskej súťaže spravodlivo, nestranne a objektívne a musí zabezpečiť dodržiavanie procesných práv dotknutých účastníkov tak, ako je stanovené v kapitole II protokolu 4 k Dohode o dozore a súde (vykonávanie pravidiel hospodárskej súťaže stanovených v článkoch 53 a 54 Dohody o EHP), v kapitole III protokolu 4 k Dohode o dozore a súde (pravidlá, ktoré sa týkajú vedenia konania dozorným úradom podľa článkov 53 a 54 Dohody o EHP), v kapitole IV protokolu 4 k Dohode o dozore a súde (pravidlá, ktoré sa týkajú kontroly koncentrácií medzi podnikmi) a v kapitole V protokolu 4 k Dohode o dozore a súde (ktorou sa vykonáva kapitola IV o kontrole koncentrácií medzi podnikmi), ako aj v príslušnej judikatúre Súdu EZVO a Súdneho dvora Európskej únie (ďalej len „Súdny dvor“). Najmä právo dotknutých účastníkov na vypočutie predstavuje základné právo, ktoré je uznané v Európskom dohovore o ľudských právach (1).

               (3)

               V záujme zabezpečenia účinného výkonu procesných práv dotknutých účastníkov, iných zúčastnených strán v zmysle článku 11 písm. b) kapitoly V protokolu 4 k Dohode o dozore a súde (ďalej len „iné zúčastnené strany“), sťažovateľov v zmysle článku 7 ods. 2 kapitoly II protokolu 4 k Dohode o dozore a súde (ďalej len „sťažovatelia“) a iných osôb, ako sú osoby uvedené v článkoch 5 a 11 kapitoly III protokolu 4 k Dohode o dozore a súde, a tretích osôb v zmysle článku 11 kapitoly V protokolu 4 k Dohode o dozore a súde (ďalej len „tretie osoby“) zúčastnených na konaní vo veci hospodárskej súťaže by mala byť zodpovednosť za zabezpečenie dodržiavania takýchto práv zverená nezávislej osobe s praxou vo veciach hospodárskej súťaže, ktorá má potrebnú integritu na to, aby prispela k objektívnosti, transparentnosti a účinnosti týchto konaní.

               (4)

               Rozhodnutím dozorného úradu č. 177/02/COL z 30. októbra 2002 sa stanovuje pôsobnosť úradníkov pre vypočutie v niektorých konaniach vo veci hospodárskej súťaže. Rozhodnutie č. 177/02/COL bolo revidované rozhodnutím č. 792/08/COL zo 17. decembra 2008, ktorým sa úradníkom pre vypočutie delegovali určité právomoci v oblasti hospodárskej súťaže. Teraz je potrebné objasniť a ďalej posilniť úlohu úradníka pre vypočutie a upraviť jeho pôsobnosť so zreteľom na vývoj, ku ktorému došlo v právnych predpisoch EHP v oblasti hospodárskej súťaže.

               (5)

               Funkcia úradníka pre vypočutie sa všeobecne vníma ako dôležitý príspevok ku konaniam vo veci hospodárskej súťaže pred dozorným úradom vzhľadom na nezávislosť a odbornosť, ktorými úradníci pre vypočutie prispeli k týmto konaniam. V snahe zabezpečiť pokračujúcu nezávislosť úradníka pre vypočutie od riaditeľstva pre hospodársku súťaž a štátnu pomoc, by mal byť tento úradník pre vypočutie pričlenený na administratívne účely k členovi kolégia s osobitnou zodpovednosťou za hospodársku súťaž.

               (6)

               Dozorný úrad môže v prípade potreby vymenovať jedného alebo viacerých úradníkov pre vypočutie. Ak úradník pre vypočutie zistí pri výkone svojej funkcie konflikt záujmov, mal by sa v takomto prípade vzdať konania v danej veci. Ak úradník pre vypočutie nie je schopný konať, mal by jeho úlohu prevziať iný úradník pre vypočutie.

               (7)

               Úradník pre vypočutie by mal fungovať ako nezávislý arbiter, ktorý sa snaží riešiť otázky týkajúce sa účinného výkonu procesných práv dotknutých účastníkov, iných zúčastnených strán, sťažovateľov a zainteresovaných tretích osôb v prípade, že sa tieto ťažkosti nedokázali vyriešiť prostredníctvom predchádzajúcich kontaktov s riaditeľstvom dozorného úradu zodpovedným za vedenie konaní vo veci hospodárskej súťaže, ktoré musí rešpektovať tieto procesné práva.

               (8)

               Pôsobnosť úradníka pre vypočutie v konaniach vo veci hospodárskej súťaže by sa mala upraviť tak, aby bol zaistený účinný výkon procesných práv počas konania pred dozorným úradom podľa článkov 53, 54 a 57 Dohody o EHP, najmä práva na vypočutie.

               (9)

               S cieľom posilniť túto úlohu by úradníkovi pre vypočutie mala byť zverená úloha ochrany účinného výkonu procesných práv podnikov a združení podnikov v kontexte vyšetrovacích právomocí dozorného úradu podľa kapitoly II protokolu 4 k Dohode o dozore a súde, ako aj podľa článku 14 kapitoly IV protokolu 4 k Dohode o dozore a súde, ktoré oprávňujú dozorný úrad ukladať pokuty podnikom a združeniam podnikov. Úradníkovi pre vypočutie by mali byť počas tejto fázy vyšetrovania pridelené aj osobitné úlohy v súvislosti s uplatňovaním povinnosti advokáta zachovávať mlčanlivosť, ďalej v súvislosti s právom nevypovedať vo svoj neprospech, lehotami na odpoveď na rozhodnutie o poskytnutí informácií podľa článku 18 ods. 3 kapitoly II protokolu 4 k Dohode o dozore a súde, ako aj v súvislosti s právom podnikov alebo združení podnikov, ktoré sú predmetom vyšetrovacieho opatrenia dozorného úradu podľa kapitoly II protokolu 4 k Dohode o dozore a súde, na informácie o ich procesnom postavení, konkrétne o tom, či sú predmetom vyšetrovania, a ak áno, o predmete a účele takéhoto vyšetrovania. Pri posudzovaní uplatňovania práva nevypovedať vo svoj neprospech môže úradník pre vypočutie zvážiť, či neopodstatnené dožadovanie sa ochrany podnikmi nepredstavuje len ich zdržiavaciu taktiku.

               (10)

               Úradník pre vypočutie by mal byť spôsobilý prispieť k vysporiadaniu sa s tvrdeniami, že na dokument sa vzťahuje povinnosť advokáta zachovávať mlčanlivosť. Preto ak s tým podnik (združenie podnikov), ktorý takúto skutočnosť tvrdí, súhlasí, úradník pre vypočutie bude môcť s týmto cieľom preskúmať dotknutý dokument a poskytnúť primerané odporúčanie vzhľadom na platnú judikatúru Súdu EZVO a Súdneho dvora.

               (11)

               Úradník pre vypočutie by mal byť zodpovedný za rozhodnutie, či tretia osoba preukazuje dostatočný záujem o vypočutie. U spotrebiteľských združení, ktoré požiadajú o vypočutie, by sa mal všeobecne predpokladať dostatočný záujem, ak sa konanie týka výrobkov alebo služieb využívaných konečnými spotrebiteľmi alebo výrobkov alebo služieb, ktoré predstavujú priamy vstup pre takéto výrobky a služby.

               (12)

               Úradník pre vypočutie by mal rozhodnúť, či vzhľadom na ich možný prínos k objasneniu rozhodujúcich skutočností v danej veci pripustí k ústnemu vypočutiu sťažovateľov a zainteresované tretie osoby.

               (13)

               Právo dotknutých účastníkov na vypočutie pred prijatím konečného rozhodnutia, ktoré nepriaznivo ovplyvňuje ich záujmy, je zaručené prostredníctvom ich práva na písomnú odpoveď na predbežné stanovisko dozorného úradu, ako sa uvádza v oznámení námietok, ako aj ich práva vyjadriť svoje stanovisko pri ústnom vypočutí v prípade, že o to požiadali. Aby účastníci, ktorým bolo adresované oznámenie námietok, účinne vykonávali tieto práva, majú právo na prístup k vyšetrovaciemu spisu dozorného úradu.

               (14)

               S cieľom zabezpečiť účinný výkon práv účastníkov na obhajobu, ktorým bolo oznámenie námietok adresované, by sa mal úradník pre vypočutie postarať o to, aby sa vyriešili spory o prístup k spisu alebo o ochrane obchodného tajomstva a iných dôverných informácií medzi týmito účastníkmi a riaditeľstvom dozorného úradu pre hospodársku súťaž a štátnu pomoc. Vo výnimočných prípadoch môže úradník pre vypočutie pozastaviť plynutie lehoty, v ktorej by mal adresát oznámenia námietok odpovedať na toto oznámenie, a to až do vyriešenia sporu o prístup k spisu, ak by v rámci poskytnutej lehoty adresát nemohol odpovedať a jej predĺženie by v danom okamihu nebolo primeraným riešením.

               (15)

               Aby sa zabezpečil účinný výkon procesných práv a súčasne sa rešpektovali oprávnené záujmy dôvernosti, by úradník pre vypočutie mal byť v prípade potreby schopný nariadiť osobitné opatrenia pre prístup k spisu dozorného úradu. Úradník pre vypočutie by mal mať predovšetkým právomoc rozhodnúť o obmedzenom sprístupnení časti spisu účastníkovi žiadajúcemu o prístup, napríklad obmedzením počtu alebo kategórie osôb, ktoré majú prístup, a využitia informácií, ktoré sa sprístupňujú.

               (16)

               Úradník pre vypočutie by mal byť zodpovedný za rozhodovanie o žiadostiach o predĺženie lehôt na odpoveď na oznámenie námietok, na doplňujúce oznámenie námietok alebo na opis skutočnosti, ako aj o predĺženie lehôt, v rámci ktorých iné zúčastnené strany, sťažovatelia alebo zainteresované tretie osoby môžu predložiť pripomienky v prípade nezhody medzi niektorou z týchto osôb a riaditeľstvom pre hospodársku súťaž a štátnu pomoc.

               (17)

               Úradník pre vypočutie by mal prispieť k účinnosti ústneho vypočutia okrem iného tým, že prijme všetky primerané prípravné opatrenia vrátane rozoslania predbežného zoznamu účastníkov a predbežného programu v dostatočnom predstihu pred vypočutím.

               (18)

               Ústne vypočutie umožňuje účastníkom, ktorým dozorný úrad adresoval oznámenie námietok a iným zúčastneným stranám, ďalej vykonávať ich právo na vypočutie tým, že ústne bližšie vysvetlia svoje stanoviská pred dozorným úradom, ktorý by mal byť zastúpený riaditeľstvom pre hospodársku súťaž a štátnu pomoc, ako aj ďalšími riaditeľstvami, ktoré prispievajú k príprave rozhodnutia, ktoré má dozorný úrad prijať. Ústne vypočutie by malo poskytnúť ďalšiu príležitosť na to, aby sa všetky relevantné skutočnosti – priaznivé či nepriaznivé pre dotknutých účastníkov vrátane skutkových okolností týkajúcich sa závažnosti a trvania údajného porušovania – v čo najväčšej možnej miere objasnili. Ústne vypočutie by malo účastníkom takisto umožniť vyjadriť ich stanoviská týkajúce sa záležitostí, ktoré môžu byť dôležité pre prípadné uloženie pokút.

               (19)

               Na zabezpečenie účinnosti ústnych vypočutí môže úradník pre vypočutie povoliť účastníkom, ktorým bolo adresované oznámenie námietok, iným zúčastneným stranám, sťažovateľom, iným osobám pozvaným na vypočutie, riaditeľstvám dozorného úradu, Európskej komisii a orgánom členských štátov EHP klásť počas vypočutia otázky. Ústne vypočutie by malo byť neverejné, aby sa zaručilo, že všetci účastníci sa môžu slobodne vyjadriť. Informácie poskytnuté počas ústneho vypočutia by sa preto nemali použiť na iné účely, ako na súdne, resp. správne konania vo veci uplatňovania článkov 53 a/alebo 54 Dohody o EHP. V odôvodnených prípadoch v súvislosti s ochranou obchodného tajomstva a iných dôverných informácií by mal mať úradník pre vypočutie možnosť vypočuť osoby bez prítomnosti iných účastníkov.

               (20)

               Účastníci konania, ktorí ponúknu záväzky podľa článku 9 kapitoly II protokolu 4 k Dohode o dozore a súde, ako aj účastníci, ktorí sú zapojení do postupov urovnania v kartelových prípadoch podľa článku 10a kapitoly III protokolu 4 k Dohode o dozore a súde, by mali mať možnosť obrátiť sa na úradníka pre vypočutie v súvislosti s účinným výkonom svojich procesných práv.

               (21)

               Úradník pre vypočutie má podávať správu o dodržiavaní účinného výkonu procesných práv v priebehu konaní vo veci hospodárskej súťaže. Okrem toho a nezávisle od svojej funkcie podávať správy by mal mať úradník pre vypočutie takisto možnosť vzniesť pripomienky k ďalšiemu pokračovaniu konania a jeho objektívnosti, a tým prispieť k tomu, že konania vo veci hospodárskej súťaže sa ukončia na základe dôkladného posúdenia všetkých relevantných skutočností.

               (22)

               Rozhodnutie č. 177/02/COL z 30. októbra 2002 a rozhodnutie č. 792/08/COL z 17. decembra 2008 by sa mali zrušiť.

         PRIJAL TOTO ROZHODNUTIE:
   KAPITOLA 1

      ÚLOHA, MENOVANIE A POVINNOSTI ÚRADNÍKA PRE VYPOČUTIE

   Článok 1
   Úradník pre vypočutie
   1.   Pre konania vo veci hospodárskej súťaže je menovaný jeden alebo viac úradníkov pre vypočutie, ktorých právomoci a povinnosti sú stanovené v tomto rozhodnutí.
   2.   Úradník pre vypočutie chráni účinný výkon procesných práv počas celého konania vo veci hospodárskej súťaže pred dozorným úradom s cieľom vykonávať články 53, 54 a 57 Dohody o EHP (ďalej len „konania vo veci hospodárskej súťaže“).
   Článok 2
   Menovanie, ukončenie menovania a zastupovanie
   1.   Úradníka pre vypočutie menuje dozorný úrad. Menovanie sa uverejnení v Úradnom vestníku Európskej únie a v dodatku EHP k nemu. Každé prerušenie funkcie úradníka pre vypočutie, ukončenie jeho funkcie alebo jeho preloženie podlieha odôvodnenému rozhodnutiu dozorného úradu. Toto rozhodnutie sa uverejnení v Úradnom vestníku Európskej únie a v dodatku EHP k nemu.
   2.   Úradník pre vypočutie je na administratívne účely priradený k členovi dozorného úradu s osobitnou zodpovednosťou za hospodársku súťaž (ďalej len „príslušný člen kolégia“).
   3.   Ak úradník pre vypočutie nie je schopný konať, jeho úlohu vykonáva iný úradník pre vypočutie. Ak žiaden úradník pre vypočutie nie je schopný konať, príslušný člen kolégia v prípade potreby po konzultácii s úradníkom pre vypočutie určí iného spôsobilého úradníka dozorného úradu, ktorý nie je zapojený do danej veci, aby vykonával povinnosti úradníka pre vypočutie.
   4.   V prípade skutočného alebo možného konfliktu záujmov sa úradník pre vypočutie zdrží konania v danej veci. Uplatní sa odsek 3.
   Článok 3
   Spôsob práce
   1.   Pri výkone svojej funkcie koná úradník pre vypočutie nezávisle.
   2.   Pri výkone svojej funkcie zohľadňuje úradník pre vypočutie potrebu účinného uplatňovania pravidiel hospodárskej súťaže v súlade s platnými právnymi predpismi EHP a so zásadami stanovenými Súdom EZVO a Súdnym dvorom (2)

   3.   Pri výkone svojej funkcie má úradník pre vypočutie prístup k akémukoľvek spisu súvisiacemu s konaním vo veci hospodárskej súťaže.
   4.   Riaditeľ riaditeľstva pre hospodársku súťaž a štátnu pomoc neustále informuje úradníka pre vypočutie o vývoji konania.
   5.   Úradník pre vypočutie môže predložiť príslušnému členovi kolégia pripomienky k akejkoľvek záležitosti vyplývajúcej z akéhokoľvek konania dozorného úradu vo veci hospodárskej súťaže.
   6.   Ak úradník pre vypočutie predloží príslušnému členovi kolégia odôvodnené odporúčania alebo prijme rozhodnutia v súlade s týmto rozhodnutím, poskytne úradník pre vypočutie kópie týchto dokumentov riaditeľovi riaditeľstva pre hospodársku súťaž a štátnu pomoc a riaditeľstvu pre právne a výkonné záležitosti dozorného úradu.
   7.   V súvislosti s akoukoľvek záležitosťou týkajúcou sa účinného výkonu procesných práv dotknutých účastníkov, iných zúčastnených strán v zmysle článku 11 písm. b) kapitoly V protokolu 4 k Dohode o dozore a súde (ďalej len „iné zúčastnené strany“), sťažovateľov v zmysle článku 7 ods. 2 kapitoly II protokolu 4 k Dohode o dozore a súde (ďalej len „sťažovatelia“) a zainteresovaných tretích osôb v zmysle článku 5 tohto rozhodnutia zúčastnených na takomto konaní sa tieto osoby najprv obrátia na riaditeľstvo pre hospodársku súťaž a štátnu pomoc. Ak nedôjde k jej vyriešeniu, záležitosť môže byť postúpená na nezávislé preskúmanie úradníkovi pre vypočutie. Žiadosti týkajúce sa opatrení, na ktoré sa vzťahuje lehota, musia byť podané včas v rámci pôvodnej lehoty.
   KAPITOLA 2

      VYŠETROVANIE

   Článok 4
   Procesné práva vo fáze vyšetrovania
   1.   Úradník pre vypočutie chráni účinný výkon procesných práv, ktoré vyplývajú z výkonu vyšetrovacích právomocí dozorného úradu podľa oddielu V kapitoly II protokolu 4 k Dohode o dozore a súde a z konaní, ktoré môžu viesť k udeleniu pokút podľa článku 14 kapitoly IV protokolu 4 k Dohode o dozore a súde.
   2.   Úradník pre vypočutie má v súlade s článkom 3 ods. 7 najmä tieto úlohy:

               a)

               Podniky alebo združenia podnikov môžu úradníka pre vypočutie požiadať o preskúmanie tvrdení, že sa na dokument požadovaný dozorným úradom pri výkone právomocí, ktoré mu boli udelené podľa článkov 18, 20 alebo 21 kapitoly II protokolu 4 k Dohode o dozore a súde, pri vyšetrovaniach podľa článku 13 kapitoly IV protokolu 4 k Dohode o dozore a súde alebo v kontexte vyšetrovacích opatrení v konaní, ktoré môže viesť k udeleniu pokuty podľa článku 14 kapitoly IV protokolu 4 k Dohode o dozore a súde, a ktorý nebol vydaný dozornému úradu, vzťahuje povinnosť advokáta zachovávať mlčanlivosť v zmysle judikatúry Súdneho dvora a Súdu EZVO. Úradník pre vypočutie môže preskúmať vec iba vtedy, ak podnik (združenie podnikov) prekladajúci toto tvrdenie súhlasí s tým, že si úradník pre vypočutie prezrie informácie, na ktoré sa údajne vzťahuje povinnosť advokáta zachovávať mlčanlivosť, ako aj súvisiace dokumenty, ktoré úradník pre vypočutie považuje na svoje preskúmanie za nevyhnutné. Bez toho, aby odhalil potenciálne chránený obsah informácií, oznámi úradník pre vypočutie svoje predbežné stanovisko riaditeľovi riaditeľstva pre hospodársku súťaž a štátnu pomoc a podniku alebo združeniu podnikov a prijme primerané kroky na podporu vzájomne prijateľného riešenia. Ak sa nedosiahne riešenie, môže úradník pre vypočutie bez toho, aby odhalil potenciálne chránený obsah dokumentu, vypracovať odôvodnené odporúčanie príslušnému členovi kolégia. Účastník, ktorý toto tvrdenie predložil, dostane kópiu tohto odporúčania.

               b)

               Ak adresát žiadosti o informácie podľa článku 18 ods. 2 kapitoly II protokolu 4 k Dohode o dozore a súde odmietne odpovedať na otázku v takejto žiadosti a odvolá sa pri tom na právo nevypovedať vo svoj neprospech, ktoré je stanovené judikatúrou Súdneho dvora a Súdu EZVO, môže vec v stanovenom čase po prevzatí žiadosti postúpiť úradníkovi pre vypočutie. Ak je to primerané a so zreteľom na potrebu predísť zbytočným prieťahom v konaní, môže úradník pre vypočutie poskytnúť odôvodnené odporúčanie týkajúce sa uplatniteľnosti práva nevypovedať vo svoj neprospech a informovať riaditeľa riaditeľstva pre hospodársku súťaž a štátnu pomoc o vyvodených záveroch, ktoré je potrebné zohľadniť v prípade všetkých následných rozhodnutí prijatých podľa článku 18 ods. 3 kapitoly II protokolu 4 k Dohode o dozore a súde. Adresát žiadosti dostane kópiu odôvodneného odporúčania.

               c)

               Ak sa adresát žiadosti o informácie podľa článku 18 ods. 3 kapitoly II protokolu 4 k Dohode o dozore a súde domnieva, že lehota určená na odpoveď je prikrátka, môže vec postúpiť úradníkovi pre vypočutie včas pred uplynutím pôvodne určenej lehoty. Úradník pre vypočutie s prihliadnutím na dĺžku a náročnosť žiadosti o informácie a požiadavky vyšetrovania rozhodne o tom, či sa lehota predĺži.

               d)

               Podniky a združenia podnikov, ktoré sú predmetom vyšetrovacieho opatrenia dozorného úradu podľa oddielu V kapitoly II protokolu 4 k Dohode o dozore a súde, majú právo byť informované o ich procesnom postavení, a to predovšetkým o tom, či sú predmetom vyšetrovania, a ak áno, o predmete a účele takéhoto vyšetrovania. Ak sa takýto podnik alebo združenie podnikov domnieva, že riaditeľstvo pre hospodársku súťaž a štátnu pomoc ho riadne neinformovalo o jeho procesnom postavení, môže vec postúpiť na vyriešenie úradníkovi pre vypočutie. Úradník pre vypočutie prijme rozhodnutie, že riaditeľstvo pre hospodársku súťaž a štátnu pomoc bude informovať podniky alebo združenia podnikov, ktoré podali žiadosť, o ich procesnom postavení. Toto rozhodnutie sa oznámi podnikom alebo združeniam podnikov, ktoré žiadosť podali.

         KAPITOLA 3

      ŽIADOSTI O VYPOČUTIE

   Článok 5
   Zainteresované tretie osoby
   1.   Žiadosti o vypočutie od iných osôb, než ktoré sú uvedené v článkoch 5 a 11 kapitoly III protokolu 4 k Dohode o dozore a súde, a od tretích osôb v zmysle článku 11 kapitoly V protokolu 4 k Dohode o dozore a súde musia byť v súlade s článkom 13 ods. 1 kapitoly III protokolu 4 k Dohode o dozore a súde a článkom 16 kapitoly V protokolu 4 k Dohode o dozore a súde. Žiadosti sa predkladajú v písomnej forme a preukazujú záujem žiadateľa o výsledok konania.
   2.   Úradník pre vypočutie po konzultácii s riaditeľom riaditeľstva pre hospodársku súťaž a štátnu pomoc rozhodne, či tretie osoby majú byť vypočuté. Pri posudzovaní, či tretia osoba preukazuje dostatočný záujem, úradník pre vypočutie zohľadní, či a do akej miery je žiadateľ dostatočne ovplyvnený správaním, ktoré je predmetom konania vo veci hospodárskej súťaže alebo či žiadateľ spĺňa požiadavky stanovené v článku 18 ods. 4 kapitoly IV protokolu 4 k Dohode o dozore a súde.
   3.   Ak sa úradník pre vypočutie domnieva, že žiadateľ nepreukázal dostatočný záujem o vypočutie, upovedomí žiadateľa písomne o dôvodoch, ktoré ho k rozhodnutiu viedli. Určí sa lehota, v ktorej žiadateľ môže vyjadriť svoje stanovisko písomne. Ak žiadateľ vyjadrí svoje stanovisko písomne v lehote určenej úradníkom pre vypočutie a písomné vyjadrenie nevedie k odlišnému posúdeniu, toto zistenie sa uvedie v odôvodnenom rozhodnutí, ktoré sa oznámi žiadateľovi.
   4.   Úradník pre vypočutie informuje účastníkov konania vo veci hospodárskej súťaže od začatia konania podľa článku 11 ods. 6 kapitoly II protokolu 4 k Dohode o dozore a súde alebo článku 6 ods. 1 kapitoly IV protokolu 4 k Dohode o dozore a súde o totožnosti zainteresovaných tretích osôb, ktoré majú byť vypočuté v prípade, že takéto zverejnenie nepredstavuje pre osobu alebo podnik značnú ujmu.
   Článok 6
   Právo na ústne vypočutie; účasť sťažovateľov a tretích osôb na ústnom vypočutí
   1.   Na žiadosť účastníkov, ktorým dozorný úrad adresoval oznámenie námietok, alebo iných zúčastnených strán uskutoční úradník pre vypočutie ústne vypočutie, aby takíto účastníci mohli podrobnejšie vysvetliť svoje písomné vyjadrenia.
   2.   Úradník pre vypočutie môže v prípade potreby a po konzultácii s riaditeľom riaditeľstva pre hospodársku súťaž a štátnu pomoc rozhodnúť, že poskytne sťažovateľom a zainteresovaným tretím osobám v zmysle článku 5 možnosť vyjadriť svoje názory počas ústneho vypočutia účastníkov, ktorým bolo adresované oznámenie námietok, ak o to požiadajú vo svojich písomných vyjadreniach. Úradník pre vypočutie môže k účasti na ústnom vypočutí prizvať ako pozorovateľov zástupcov orgánov na ochranu hospodárskej súťaže z tretích krajín.
   KAPITOLA 4

      PRÍSTUP K SPISU, DÔVERNOSŤ A OBCHODNÉ TAJOMSTVÁ

   Článok 7
   Prístup k spisu a prístup k dokumentom a informáciám
   1.   Ak účastník, ktorý využil svoje právo na prístupu k spisu, má dôvod domnievať sa, že dozorný úrad vlastní dokumenty, ktoré mu neboli sprístupnené, a že tieto dokumenty sú nevyhnutné na riadny výkon práva na vypočutie, môže úradníkovi pre vypočutie predložiť odôvodnenú žiadosť o prístup k týmto dokumentom s výhradou článku 3 ods. 7.
   2.   S výhradou článku 3 ods. 7 môžu iné zúčastnené strany, žiadatelia a zainteresované tretie osoby v zmysle článku 5 predložiť úradníkovi pre vypočutie odôvodnenú žiadosť, ak platia tieto okolnosti:

               a)

               iné zúčastnené strany, ktoré majú dôvod domnievať sa, že neboli informované o námietkach adresovaných oznamujúcim stranám v súlade s článkom 13 ods. 2 kapitoly V protokolu 4 k Dohode o dozore a súde;

               b)

               sťažovateľ, ktorého dozorný úrad informoval o svojom úmysle zamietnuť sťažnosť podľa článku 7 ods. 1 kapitoly III protokolu 4 k Dohode o dozore a súde a ktorý má dôvod domnievať sa, že dozorný úrad vlastní dokumenty, ktoré mu neboli sprístupnené, a že tieto dokumenty sú nevyhnutné pre riadny výkon jeho práv v súlade s článkom 8 ods. 1 kapitoly III protokolu 4 k Dohode o dozore a súde;

               c)

               sťažovateľ, ktorý sa domnieva, že nedostal kópiu znenia oznámenia námietok, ktoré nemá dôverný charakter, v súlade s článkom 6 ods. 1 kapitoly III protokolu 4 k Dohode o dozore a súde alebo že znenie oznámenia námietok, ktoré nemá dôverný charakter, nebolo vypracované tak, aby umožňovalo účinný výkon jeho práv s výnimkou prípadov, na ktoré sa vzťahuje konanie o urovnaní;

               d)

               zainteresovaná tretia osoba v zmysle článku 5 tohto rozhodnutia, ktorá má dôvod domnievať sa, že nebola informovaná o povahe a predmete konania v súlade s článkom 13 ods. 1 kapitoly III protokolu 4 k Dohode o dozore a súde a článkom 16 ods. 1 kapitoly V protokolu 4 k Dohode o dozore a súde. To isté platí pre sťažovateľa, ktorý má dôvod domnievať sa, že nebol informovaný o povahe a predmete konania v súlade s článkom 6 ods. 1 kapitoly III protokolu 4 k Dohode o dozore a súde vo veci, na ktorú sa uplatňuje konanie o urovnaní.

         3.   Úradník pre vypočutie prijme odôvodnené rozhodnutie o žiadosti, ktorá mu bola adresovaná, podľa odsekov 1 alebo 2 a oznámi toto rozhodnutie osobe, ktorá podala žiadosť, a akýmkoľvek iným osobám, ktorých sa konanie týka.
   Článok 8
   Obchodné tajomstvá a iné dôverné informácie
   1.   V prípade, že má dozorný úrad v úmysle zverejniť informácie, ktoré môžu predstavovať obchodné tajomstvo alebo iné dôverné informácie o akomkoľvek podniku alebo osobe, riaditeľstvo pre hospodársku súťaž a štátnu pomoc písomne informuje tieto subjekty o tomto úmysle a jeho dôvodoch. Určí sa lehota, v ktorej dotknutý podnik alebo osoba môžu predložiť akékoľvek písomné pripomienky.
   2.   V prípade, že dotknutý podnik alebo osoba nesúhlasí so zverejnením informácií, môže vec postúpiť úradníkovi pre vypočutie. Ak sa úradník pre vypočutie domnieva, že informácie môžu byť zverejnené, pretože nepredstavujú obchodné tajomstvo alebo iné dôverné informácie alebo preto, že existuje prevládajúci záujem na ich zverejnení, uvedie sa toto zistenie v odôvodnenom rozhodnutí, ktoré sa oznámi dotknutému podniku alebo osobe. V rozhodnutí sa uvedie termín, po ktorom sa príslušné informácie zverejnia. Tento termín nesmie byť stanovený skôr ako jeden týždeň odo dňa oznámenia.
   3.   Odseky 1 a 2 sa primerane uplatňujú na zverejnenie informácií formou uverejnenia v Úradnom vestníku Európskej únie a v dodatku EHP k nemu.
   4.   V záujme vyváženia účinného výkonu práv účastníka na obhajobu s oprávnenými záujmami dôvernosti, môže úradník pre vypočutie prípadne rozhodnúť, že časti spisu, ktoré sú nevyhnutné na výkon práv účastníka na obhajobu, budú účastníkovi žiadajúcemu o prístup sprístupnené obmedzeným spôsobom, pričom úradník pre vypočutie určí podrobnosti prístupu.
   KAPITOLA 5

      PREDĹŽENIE LEHÔT

   Článok 9
   Žiadosti o predĺženie lehôt
   1.   Ak sa adresát oznámenia námietok domnieva, že lehota určená na jeho odpoveď na oznámenie námietok je prikrátka, môže sa usilovať o predĺženie tejto lehoty prostredníctvom odôvodnenej žiadosti adresovanej riaditeľovi riaditeľstva pre hospodársku súťaž a štátnu pomoc. Takáto žiadosť musí byť podaná včas pred uplynutím pôvodnej lehoty v konaniach podľa článkov 53 and 54 Dohody o EHP a najmenej päť pracovných dní pred uplynutím pôvodnej lehoty v konaniach podľa článku 57 Dohody o EHP. Ak takejto požiadavke nie je vyhovené alebo adresát oznámenia námietok, ktorý podal žiadosť, nesúhlasí s rozsahom poskytnutého predĺženia, môže vec postúpiť na preskúmanie úradníkovi pre vypočutie pred uplynutím pôvodnej lehoty. Po vypočutí riaditeľa riaditeľstva pre hospodársku súťaž a štátnu pomoc rozhodne úradník pre vypočutie o tom, či je potrebné predĺžiť lehotu, aby sa tým adresátovi oznámenia námietok umožnil výkon jeho práva na účinné vypočutie, pričom vezme do úvahy aj potrebu zabrániť zbytočným prieťahom v konaní. V konaniach podľa článkov 53 a 54 Dohody o EHP zohľadní úradník pre vypočutie okrem iného tieto prvky:

               a)

               rozsah a náročnosť spisu;

               b)

               skutočnosť, či mal adresát oznámenia námietok, ktorý podal žiadosť, prístup k informáciám vopred;

               c)

               akékoľvek iné objektívne prekážky, s ktorými by sa mohol adresát oznámenia námietok, ktorý podal žiadosť, stretnúť pri poskytnutí svojich pripomienok.

         Na účely posúdenia podľa odseku 1 písm. a) možno zohľadniť počet porušení, údajné trvanie porušenia (porušení), rozsah a počet dokumentov, resp. rozsah a náročnosť odborných štúdií.
   2.   Ak sa iné zúčastnené strany, sťažovateľ alebo zainteresovaná tretia osoba v zmysle článku 5 domnievajú, že lehota na oznámenie stanoviska je prikrátka, môžu sa usilovať o predĺženie tejto lehoty prostredníctvom odôvodnenej žiadosti adresovanej riaditeľovi riaditeľstva pre hospodársku súťaž a štátnu pomoc, a to včas pred uplynutím pôvodnej lehoty. Ak sa takejto požiadavke nevyhovie alebo iná zúčastnená strana, sťažovateľ alebo dotknutá tretia osoba nesúhlasí s týmto rozhodnutím, môže vec postúpiť na preskúmanie úradníkovi pre vypočutie. Po vypočutí riaditeľa riaditeľstva pre hospodársku súťaž a štátnu pomoc úradník pre vypočutie rozhodne, či sa lehota predĺži.
   KAPITOLA 6

      ÚSTNE VYPOČUTIE

   Článok 10
   Organizácia a funkcia
   1.   Úradník pre vypočutie organizuje a vedie vypočutia upravené v ustanoveniach vykonávajúcich články 53, 54 a 57 Dohody o EHP.
   2.   Ústne vypočutie vedie úradník pre vypočutie úplne nezávisle.
   3.   Úradník pre vypočutie zabezpečuje riadny priebeh vypočutia a prispieva k objektívnosti samotného vypočutia a akéhokoľvek následne prijatého rozhodnutia.
   4.   Úradník pre vypočutie zabezpečí, aby ústne vypočutie poskytlo adresátom oznámenia námietok, iným zúčastneným stranám, ako aj sťažovateľom a zainteresovaným tretím osobám v zmysle článku 5, ktoré boli pripustené k ústnemu vypočutiu, dostatok príležitostí na objasnenie svojich stanovísk k predbežným zisteniam dozorného úradu.
   Článok 11
   Príprava ústneho vypočutia
   1.   Úradník pre vypočutie je zodpovedný za prípravu ústneho vypočutia a na tento účel prijíma všetky potrebné opatrenia. Aby zaručil riadnu prípravu ústneho vypočutia, môže úradník pre vypočutie po konzultácii s riaditeľom riaditeľstva pre hospodársku súťaž a štátnu pomoc v predstihu poskytnúť osobám pozvaným na vypočutie zoznam otázok, ku ktorým majú vyjadriť svoje stanoviská. Úradník pre vypočutie môže takisto oboznámiť osoby pozvané na vypočutie s hlavnými oblasťami diskusie, najmä pokiaľ ide o skutočnosti a otázky, ktoré chcú vzniesť adresáti oznámenia námietok, ktorí požiadali o ústne vypočutie.
   2.   Na tento účel a v záujme prípravy na samotné vypočutie môže úradník pre vypočutie po konzultácii s riaditeľom riaditeľstva pre hospodársku súťaž a štátnu pomoc uskutočniť stretnutie s osobami pozvanými na vypočutie a v prípade potreby s príslušnými riaditeľstvami dozorného úradu.
   3.   Úradník pre vypočutie môže takisto vopred požiadať o písomné oznámenie hlavného obsahu zamýšľaných vyhlásení osôb pozvaných na vypočutie.
   4.   Úradník pre vypočutie môže všetkým osobám pozvaným na ústne vypočutie určiť lehotu na predloženie zoznamu účastníkov, ktorí sa zúčastnia v ich mene. Úradník pre vypočutie sprístupní tento zoznam všetkým osobám pozvaným na ústne vypočutie v dostatočnom predstihu pred termínom vypočutia.
   Článok 12
   Časový harmonogram a priebeh
   1.   Úradník pre vypočutie určí po konzultácii s riaditeľom riaditeľstva pre hospodársku súťaž a štátnu pomoc dátum, trvanie a miesto vypočutia. Ak sa požaduje odklad, úradník pre vypočutie rozhodne, či ho povolí alebo nie.
   2.   Úradník pre vypočutie rozhodne, či počas vypočutia budú pripustené nové dokumenty a ktoré osoby majú byť v mene účastníka vypočuté.
   3.   Úradník pre vypočutie môže povoliť účastníkom, ktorým bolo adresované oznámenie námietok, iným zúčastneným stranám, sťažovateľom, ostatným osobám pozvaným na vypočutie, riaditeľstvám dozorného úradu a orgánom členských štátov EHP klásť počas vypočutia otázky. V prípade, že počas ústneho vypočutia výnimočne nemôže byť určitá otázka úplne alebo čiastočne zodpovedaná, môže úradník pre vypočutie povoliť poskytnutie písomnej odpovede v stanovenej lehote. Takáto písomná odpoveď sa doručí všetkým účastníkom ústneho vypočutia, ak úradník pre vypočutie v záujme ochrany práv na obhajobu adresáta oznámenia námietok alebo obchodných tajomstiev alebo iných dôverných informácií akejkoľvek osoby nerozhodne inak.
   4.   Ak to vyžaduje potreba zaručiť právo na vypočutie, môže úradník pre vypočutie po konzultácii s riaditeľom riaditeľstva pre hospodársku súťaž a štátnu pomoc poskytnúť dotknutým stranám, iným zúčastneným stranám, sťažovateľom alebo zainteresovaným tretím osobám v zmysle článku 5 príležitosť predložiť po ústnom vypočutí ďalšie písomné pripomienky. Úradník pre vypočutie stanoví dátum, dokedy je možné tieto pripomienky predložiť. Dozorný úrad nie je povinný zohľadniť písomné pripomienky, ktoré boli doručené po tomto termíne.
   Článok 13
   Ochrana obchodných tajomstiev a dôvernosti pri ústnom vypočutí
   Za bežných okolností sa každá osoba vypočúva v prítomnosti všetkých ostatných osôb prizvaných na ústne vypočutie. Úradník pre vypočutie však môže rozhodnúť, že vzhľadom na ich oprávnený záujem o ochranu obchodných tajomstiev a iných dôverných informácií vypočuje osoby samostatne bez prítomnosti iných účastníkov.
   KAPITOLA 7

      PRIEBEŽNÁ SPRÁVA A PRÁVO VZNIESŤ PRIPOMIENKY

   Článok 14
   Priebežná správa a pripomienky
   1.   Úradník pre vypočutie predloží príslušnému členovi kolégia priebežnú správu o vypočutí a o svojich záveroch v súvislosti s dodržiavaním účinného výkonu procesných práv. Pripomienky v tejto správe sa týkajú procesných otázok vrátane:

               a)

               zverejnenia dokumentov a prístupu k spisu;

               b)

               lehôt na poskytnutie odpovede na oznámenie námietok;

               c)

               dodržiavania práva na vypočutie;

               d)

               riadneho vedenia ústneho vypočutia.

         Kópia správy sa poskytne riaditeľovi riaditeľstva pre hospodársku súťaž a štátnu pomoc a riaditeľstvu pre právne a výkonné záležitosti.
   2.   Okrem správy uvedenej v odseku 1 a nezávisle od nej môže úradník pre vypočutie predložiť pripomienky k ďalšiemu postupu a nestrannosti konania. Pritom sa úradník pre vypočutie usiluje zabezpečiť najmä to, aby sa pri príprave návrhu rozhodnutia dozorného úradu riadne zohľadnili všetky relevantné skutočnosti, priaznivé či nepriaznivé pre dotknutých účastníkov vrátane skutkových okolností súvisiacich so závažnosťou a trvaním akéhokoľvek porušovania. Tieto pripomienky sa môžu okrem iného týkať potreby ďalších informácií, stiahnutia niektorých námietok, vyjadrenia ďalších námietok alebo návrhov na ďalšie vyšetrovacie opatrenia podľa oddielu V kapitoly II protokolu 4 k Dohode o dozore a súde.
   Tieto pripomienky sa postúpia riaditeľovi riaditeľstva pre hospodársku súťaž a štátnu pomoc a riaditeľstvu pre právne a výkonné záležitosti.
   KAPITOLA 8

      ZÁVÄZKY A UROVNANIA

   Článok 15
   Záväzky a urovnania
   1.   Účastníci konania, ktorí ponúknu záväzky s cieľom odstrániť obavy vyjadrené dozorným úradom v jeho predbežnom posúdení podľa článku 9 kapitoly II protokolu 4 k Dohode o dozore a súde, sa môžu v ktorejkoľvek fáze konania podľa článku 9 obrátiť na úradníka pre vypočutie v záujme zabezpečenia účinného výkonu svojich procesných práv.
   2.   Účastníci konania vo veciach týkajúcich sa kartelov, ktorí sa zúčastňujú na diskusiách o urovnaní podľa článku 10a kapitoly III protokolu 4 k Dohode o dozore a súde, sa môžu v ktorejkoľvek fáze konania o urovnaní obrátiť na úradníka pre vypočutie v záujme zabezpečenia účinného výkonu ich procesných práv.
   KAPITOLA 9

      ZÁVEREČNÁ SPRÁVA

   Článok 16
   Obsah a odovzdanie pred prijatím rozhodnutia
   1.   Úradník pre vypočutie na základe návrhu rozhodnutia, ktoré má byť predložené poradnému výboru v danej veci, pripraví v ktorejkoľvek fáze konania písomnú záverečnú správu o dodržiavaní účinného výkonu procesných práv, ako sa uvádza v článku 14 ods. 1. V tejto správe sa takisto posúdi, či sa návrh rozhodnutia zaoberá iba tými námietkami, v súvislosti s ktorými dostali účastníci príležitosť vyjadriť svoje názory.
   2.   Záverečná správa sa predloží príslušnému členovi kolégia, riaditeľovi riaditeľstva pre hospodársku súťaž a štátnu pomoc a riaditeľstvu pre právne a výkonné záležitosti. Oznámi sa príslušným orgánom štátov EZVO, ktoré sú členmi EHP, a v súlade s ustanoveniami o spolupráci uvedenými v protokole 23 k Dohode o EHP Európskej komisii.
   Article 17
   Predloženie dozornému úradu a uverejnenie
   1.   Záverečná správa úradníka pre vypočutie sa predkladá dozornému úradu spolu s predloženým návrhom rozhodnutia s cieľom zabezpečiť, aby pri prijímaní rozhodnutí v individuálnej veci bol dozorný úrad úplne informovaný o všetkých relevantných skutočnostiach týkajúcich sa priebehu konania a že sa počas celého konania rešpektoval účinný výkon procesných práv.
   2.   Úradník pre vypočutie môže upraviť záverečnú správu na základe akejkoľvek zmeny návrhu rozhodnutia pred jeho prijatím dozorným úradom.
   3.   Dozorný úrad oznámi adresátom rozhodnutia záverečnú správu úradníka pre vypočutie spolu s rozhodnutím. Dozorný úrad uverejní záverečnú správu úradníka pre vypočutie spolu s rozhodnutím v Úradnom vestníku Európskej únie a v dodatku EHP k nemu, pričom zohľadní oprávnené záujmy podnikov týkajúce sa ochrany ich obchodného tajomstva.
   KAPITOLA 10

      ZÁVEREČNÉ USTANOVENIA

   Článok 18
   Zrušujúce a prechodné ustanovenia
   1.   Rozhodnutie č. 177/02/COL z 30. októbra 2002 a rozhodnutie č. 792/08/COL zo 17. decembra 2008 sa týmto zrušujú.
   2.   Procesné kroky, ktoré sa už uskutočnili podľa rozhodnutia č. 177/02/COL a/alebo rozhodnutia č. 792/08/COL zo 17. decembra 2008, zostávajú naďalej v platnosti. V súvislosti s vyšetrovacími opatreniami, ktoré sa prijali pred nadobudnutím účinnosti tohto rozhodnutia, sa úradník pre vypočutie môže podľa článku 4 vzdať výkonu svojich právomocí.
   V prípade, že sa konania podľa článku 11 ods. 6 kapitoly II protokolu 4 k Dohode o dozore a súde alebo podľa článku 6 ods. 1 písm. c) kapitoly IV protokolu 4 k Dohode o dozore a súde začali pred nadobudnutím účinnosti tohto rozhodnutia, na vyšetrovaciu fázu sa nevzťahuje priebežná správa podľa článku 14 tohto rozhodnutia a záverečná správa podľa článku 16, pokiaľ úradník pre vypočutie nerozhodne inak.
   Článok 19
   Nadobudnutie účinnosti
   Iba anglické znenie tohto rozhodnutia je autentické a nadobúda účinnosť dňom jeho prijatia. Toto rozhodnutie sa uverejnení v Úradnom vestníku Európskej únie a v dodatku EHP k nemu.
   Článok 20
   Členské štáty EZVO budú informované prostredníctvom kópie tohto rozhodnutia.
   Článok 21
   Európska komisia bude informovaná prostredníctvom kópie tohto rozhodnutia.

      V Bruseli 29. novembra 2012

            Za Dozorný úrad EZVO

         Oda Helen SLETNES

            predsedníčka

         Sverrir Haukur GUNNLAUGSSON

            člen kolégia

      (1)  Pozri napr. rozsudok súdu z 18. apríla 2012 vo veci E-15/10 – Posten Norge AS/Dozorný úrad EZVO, zatiaľ neuverejnené, body 85 – 92.

      (2)  V článku 6 Dohody o EHP sa ustanovuje, že bez toho, aby bol dotknutý budúci vývoj judikatúry, ustanovenia tejto dohody, pokiaľ sú obsahovo v súlade s pravidlami Zmluvy o založení Európskeho hospodárskeho spoločenstva a Zmluvy o založení Európskeho spoločenstva uhlia a ocele, ako aj s právnymi predpismi, ktoré boli prijaté na vykonávanie týchto dvoch zmlúv, sa pri ich implementácii a uplatňovaní vykladajú v súlade s príslušnými rozhodnutiami Súdneho dvora Európskych spoločenstiev, ktoré boli prijaté pred dátumom podpísania tejto dohody. Pokiaľ ide o príslušné rozhodnutia, ktoré boli prijaté po dátume podpísania Dohody o EHP, z článku 3 ods. 2 Dohody o dozore a súde vyplýva, že Dozorný úrad EZVO a Súd EZVO náležitým spôsobom zohľadnia zásady stanovené týmito rozhodnutiami.


title: 2004/754/ES: Rozhodnutie Rady z 11. októbra 2004 o uzatvorení dočasnej dohody Európskym spoločenstvom o obchode a obchodných záležitostiach medzi Európskym spoločenstvom a Európskym spoločenstvom pre atómovú energiu na jednej strane a Tadžickou republikou na strane druhej

text:
               16.11.2004

               SK

               Úradný vestník Európskej únie

               L 340/1

         ROZHODNUTIE RADY
   z 11. októbra 2004
   o uzatvorení dočasnej dohody Európskym spoločenstvom o obchode a obchodných záležitostiach medzi Európskym spoločenstvom a Európskym spoločenstvom pre atómovú energiu na jednej strane a Tadžickou republikou na strane druhej
   (2004/754/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 133 v súvislosti s jej článkom 300 ods. 3,
   so zreteľom na návrh Komisie,
   keďže:

         ROZHODLA TAKTO:
   Článok 1
   1.   Týmto sa v mene Európskeho spoločenstva schvaľuje dočasná dohoda o obchode a obchodných záležitostiach medzi Európskym spoločenstvom a Európskym spoločenstvom pre atómovú energiu na jednej strane a Tadžickou republikou na druhej strane a k nej pripojené prílohy, protokol a vyhlásenia ustanovené jednostranne spoločenstvom, alebo spoločne s druhou stranou.
   2.   Text dohody, prílohy, protokol a záverečný akt sú pripojené k tomuto rozhodnutiu.
   Článok 2
   Predseda Rady je splnomocnený určiť oprávnenú(-é) osobu(-y) na podpísanie dočasnej dohody v mene Európskeho spoločenstva.
   Článok 3
   Predseda Rady pristúpi v mene spoločenstva k notifikácii podľa článku 37 dohody.

      V Luxemburgu 11. októbra 2004

            Za Radu

            predseda

         B. R. BOT

    ---documentbreak---

               16.11.2004

               SK

               Úradný vestník Európskej únie

               L 340/2

         DOČASNÁ DOHODA
   o obchode a obchodných záležitostiach medzi Európskym spoločenstvom a Európskym spoločenstvom pre atómovú energiu na jednej strane a Tadžickou republikou na strane druhej
   EURÓPSKE SPOLOČENSTVO a EURÓPSKE SPOLOČENSTVO PRE ATÓMOVÚ ENERGIU, ďalej len ako „SPOLOČENSTVO“
   na jednej strane,
   a TADŽICKÁ REPUBLIKA
   na strane druhej,
   KEĎŽE dohoda o partnerstve a spolupráci medzi Európskymi spoločenstvami a ich členskými štátmi na jednej strane a Tadžickou republikou na strane druhej bola parafovaná 16. decembra 2003;
   KEĎŽE cieľom dohody o partnerstve a spolupráci je posilniť a rozšíriť vzťahy vytvorené v minulosti, najmä Dohodou o obchode a obchodnej a hospodárskej spolupráci medzi Európskym hospodárskym spoločenstvom, Európskym spoločenstvom pre atómovú energiu a Zväzom sovietskych socialistických republík podpísanou 18. decembra 1989;
   KEĎŽE je potrebné zabezpečiť rýchly rozvoj obchodných vzťahov medzi stranami;
   KEĎŽE na tento účel je potrebné implementovať čo možno najrýchlejšie a prostredníctvom dočasnej dohody ustanovenia dohody o partnerstve a spolupráci týkajúce sa obchodu a záležitostí súvisiacich s obchodom;
   KEĎŽE uvedené ustanovenia by mali adekvátne nahradiť príslušné ustanovenia dohody o obchode a obchodnej a hospodárskej spolupráci;
   KEĎŽE je potrebné zabezpečiť, aby v období do nadobudnutia platnosti dohody o partnerstve a spolupráci a do ustanovenia Rady pre spoluprácu, Spoločný výbor ustanovený na základe dohody o obchode a obchodnej a hospodárskej spolupráci môže vykonávať právomoci udelené Rade pre spoluprácu na základe dohody o partnerstve a spolupráci, ktoré sú potrebné s cieľom implementovať dočasnú dohodu;
   Por las Comunidades Europeas
   Za Evropská společenství
   For De Europæiske Fællesskaber
   Für die Europäischen Gemeinschaften
   Euroopa ühenduste nimel
   Για τις Ευρωπαϊκές Κοινότητες
   For the European Communities
   Pour les Communautés européennes
   Per le Comunità europee
   Eiropas Kopienu vārdā
   Europos Bendrijų vardu
   Az Európai Közösségek részéről
   Għall-Komunitajiet Ewropej
   Voor de Europese Gemeenschappen
   W imieniu Wspólnot Europejskich
   Pelas Comunidades Europeias
   Za Európske spoločenstvá
   Za Evropske skupnosti
   Euroopan yhteisöjen puolesta
   På europeiska gemenskapernas vägnar

   DOHODLI SA TAKTO:
   HLAVA I
   VŠEOBECNÉ ZÁSADY

      [DPS Tadžikistan: hlava I]

   Článok 1
   [DPS Tadžikistan: článok 2]
   Dodržiavanie demokratických zásad a základných ľudských práv, ako sa definujú najmä vo Všeobecnej deklarácii ľudských práv, Charte Organizácie spojených národov, Helsinskom záverečnom akte a Parížskej charte pre novú Európu, ako aj zásad trhovej ekonomiky, je základom vnútroštátnej a zahraničnej politiky strán a tvorí podstatný prvok tejto dohody.
   Článok 2
   [DPS Tadžikistan: článok 3]
   Strany sa domnievajú, že pre ich budúcu prosperitu a stabilitu je nevyhnutné, aby nové nezávislé štáty, ktoré vznikli rozpustením Zväzu sovietskych socialistických republík (ďalej len „nezávislé štáty“), udržiavali a rozvíjali vzájomnú spoluprácu v súlade zo zásadami Helsinského záverečného aktu a s medzinárodným právom a v duchu dobrých susedských vzťahov, a na podporu tohto procesu vyvinú maximálne úsilie.
   HLAVA II
   OBCHOD S TOVAROM

      [DPS Tadžikistan: hlava III]

   Článok 3
   [DPS Tadžikistan: článok 7]
   1.   Strany si vzájomne udelia doložku najvyšších výhod vo všetkých oblastiach, ktoré sa týkajú:

               —

               dovozných a vývozných ciel a poplatkov, vrátane metód výberu týchto ciel a poplatkov;

               —

               ustanovení o colnom konaní, tranzite, colných skladoch a prekládke tovaru;

               —

               daní a ostatných vnútroštátnych poplatkov akéhokoľvek druhu, ktoré sa priamo alebo nepriamo vzťahujú na dovážaný tovar;

               —

               spôsobov platby a prevodu týchto platieb;

               —

               predpisov upravujúcich predaj, nákup, dopravu, distribúciu a použitie tovaru na vnútornom trhu.

         2.   Ustanovenia odseku 1 sa neuplatňujú na:

               a)

               výhody poskytnuté s cieľom vytvoriť colnú úniu alebo zónu voľného obchodu alebo na základe vytvorenia tejto únie alebo zóny;

               b)

               výhody poskytnuté určitým krajinám v súlade s pravidlami WTO a s ďalšími medzinárodnými dohodami v prospech rozvojových krajín;

               c)

               výhody poskytnuté susedným krajinám s cieľom zjednodušiť pohraničný styk.

         3.   Ustanovenia odseku 1 sa počas prechodného obdobia, ktoré sa končí päť rokov od nadobudnutia platnosti Dohody o partnerstve a spolupráci, neuplatňujú na výhody uvedené v prílohe I, ktoré udeľuje Tadžická republika ostatným štátom, ktoré vznikli v dôsledku rozpustenia ZSSR.
   Článok 4
   [DPS Tadžikistan: článok 8]
   1.   Strany súhlasia s tým, že podstatnou podmienkou na dosiahnutie cieľov tejto dohody je zásada slobody tranzitu.
   V tejto súvislosti každá strana zabezpečí cez svoje územie neobmedzený tranzit tovaru pochádzajúceho z colného územia alebo určeného pre colné územie druhej strany.
   2.   Medzi oboma stranami platia pravidlá ustanovené v článku V odsek 2, 3, 4 a 5 dohovoru GATT z roku 1994.
   3.   Pravidlami ustanovenými v tomto článku nie sú dotknuté osobitné pravidlá dohodnuté stranami, ktoré platia pre špecifické odvetvia, predovšetkým pre dopravu alebo výrobky.
   Článok 5
   [DPS Tadžikistan: článok 9]
   Bez tohto, aby boli dotknuté práva a povinnosti vyplývajúce z medzinárodných dohovorov o dočasnom dovoze tovaru, ktorými sú obe strany viazané, poskytne okrem toho každá strana druhej strane oslobodenie od dovozných ciel a poplatkov na dočasne dovezený tovar, a to v prípadoch a podľa postupov ustanovených ktorýmkoľvek iným medzinárodným dohovorom v tejto oblasti, ktorým je strana viazaná, a v súlade so svojimi právnymi predpismi. Je potrebné vziať do úvahy podmienky, za ktorých príslušná strana prijala záväzky vyplývajúce z takéhoto dohovoru.
   Článok 6
   [DPS Tadžikistan: článok 10]
   1.   Tovar s pôvodom v Tadžickej republike sa dováža do spoločenstva bez množstevných obmedzení a opatrení s rovnakým účinkom bez toho, aby boli dotknuté ustanovenia článkov 8, 11 a 12 tejto dohody.
   2.   Tovar s pôvodom v spoločenstve sa dováža do Tadžickej republiky bez množstevných obmedzení a opatrení s rovnakým účinkom bez tohto, aby boli dotknuté ustanovenia článkov 8, 11 a 12 tejto dohody.
   Článok 7
   [DPS Tadžikistan: článok 11]
   Obchod s tovarom sa medzi stranami uskutočňuje za trhové ceny.
   Článok 8
   [DPS Tadžikistan: článok 12]
   1.   Pokiaľ je určitý výrobok dovážaný na územie jednej zo strán v takom zvýšenom množstve alebo za takých podmienok, že to spôsobuje alebo tým hrozí spôsobenie ujmy domácim výrobcom podobných alebo priamo si konkurujúcich výrobkov, spoločenstvo alebo Tadžická republika, podľa toho, ktorej strany sa táto situácia týka, môžu prijať vhodné opatrenia v súlade s nasledujúcimi podmienkami a postupmi.
   2.   Pred prijatím akýchkoľvek opatrení, alebo v prípadoch, na ktoré sa následne a čo možno najskôr vzťahuje odsek 4, poskytne spoločenstvo alebo Tadžická republika, podľa toho, ktorej strany sa daná situácia týka, spoločnému výboru podľa článku 22, všetky potrebné informácie s cieľom nájsť riešenie prijateľné pre obe strany, ako sa uvádza v hlave IV.
   3.   Pokiaľ v priebehu 30 dní po obrátení sa na spoločný výbor nedôjde na základe konzultácií k dosiahnutiu dohody ohľadom opatrení na vyriešenie situácie, má strana, ktorá požiadala o konzultáciu, právo obmedziť dovoz dotknutých výrobkov, a to v takom rozsahu a na také obdobie, ktoré je nevyhnutné na zabránenie alebo nápravu ujmy, alebo právo prijať iné vhodné opatrenia.
   4.   Za kritických okolností, keď by odklad spôsobil ťažko napraviteľné škody, môžu strany prijať opatrenia pred uskutočnením konzultácií, avšak za podmienky, že konzultácie budú navrhnuté okamžite po prijatí týchto opatrení.
   5.   Pri výbere opatrení podľa tohto článku strany uprednostnia také opatrenia, ktoré čo najmenej narušia dosiahnutie cieľov tejto dohody.
   6.   Žiadne ustanovenie tohto článku sa nijakým spôsobom nedotýka ani nemá vplyv na prijatie antidumpingových alebo vyrovnávacích opatrení ktoroukoľvek zo strán v súlade s článkom VI dohovoru GATT z roku 1994, s dohodou o vykonávaní článku VI dohovoru GATT z roku 1994, s dohodou o dotáciách a vyrovnávacích opatreniach alebo v súlade so súvisiacimi vnútroštátnymi právnymi predpismi.
   Článok 9
   [DPS Tadžikistan: článok 13]
   Strany sa zaväzujú upraviť ustanovenia tejto dohody o vzájomnom obchode s tovarom podľa okolností, vrátane situácie vzniknutej v budúcnosti pristúpením Tadžickej republiky do WTO. Spoločný výbor môže stranám odporúčať tieto úpravy, ktoré môžu byť v prípade prijatia vykonané na základe dohody strán v súlade s ich príslušnými postupmi.
   Článok 10
   [DPS Tadžikistan: článok 14]
   Táto dohoda nevylučuje zákazy alebo obmedzenia dovozu, vývozu alebo tranzitu tovaru, odôvodnené verejnou morálkou, verejným poriadkom, verejnou bezpečnosťou, ochranou zdravia a života ľudí a zvierat alebo ochranou rastlín, ochranou prírodných zdrojov, ochranou národného bohatstva umeleckej, historickej alebo archeologickej hodnoty alebo ochranou duševného, priemyselného a obchodného vlastníctva alebo predpismi týkajúcimi sa zlata a striebra. Tieto zákazy alebo obmedzenia však nesmú slúžiť ako prostriedky svojvoľnej diskriminácie alebo skrytého obmedzovania obchodu medzi stranami.
   Článok 11
   [DPS Tadžikistan: článok 15]
   Obchod s textilnými výrobkami v kapitolách 50 až 63 kombinovanej nomenklatúry upravuje samostatná dvojstranná dohoda. Po skončení platnosti samostatnej dohody sa bude na textilné výrobky uplatňovať táto dohoda.
   Článok 12
   [DPS Tadžikistan: článok 16]
   Obchod s jadrovým materiálom sa riadi ustanoveniami Zmluvy o založení Európskeho spoločenstva pre atómovú energiu. V nevyhnutnom prípade sa obchod s jadrovým materiálom riadi osobitnou dohodou, ktorá sa uzatvorí medzi Európskym spoločenstvom pre atómovú energiu a Tadžickou republikou.
   HLAVA III
   PLATBY, HOSPODÁRSKA SÚŤAŽ A INÉ HOSPODÁRSKE USTANOVENIA

      [DPS Tadžikistan: hlava IV]

   Článok 13
   [DPS Tadžikistan: článok 38 ods.1]
   Strany sa zaväzujú, že povolia všetky platby na bežný účet platobnej bilancie vo voľne zameniteľnej mene medzi rezidentmi spoločenstva a Tadžickej republiky, ktoré súvisia s pohybom tovaru, služieb alebo osôb uskutočnených v súlade s touto dohodou.
   Článok 14
   [DPS Tadžikistan: článok 40 ods.4]
   Strany sa dohodli, že spoločne preskúmajú spôsoby uplatňovania právnych predpisov oboch strán týkajúcich sa hospodárskej súťaže v prípadoch, kde sa týkajú ich vzájomného obchodovania.
   Článok 15
   [DPS Tadžikistan: článok 39 ods.1]
   Na základe ustanovení tohto článku a prílohy II pokračuje Tadžická republika v zlepšovaní ochrany práv duševného, priemyselného a obchodného vlastníctva tak, aby do konca piateho roka od nadobudnutia platnosti tejto dohody zabezpečila úroveň ochrany podobnú tej, ktorá existuje v spoločenstve, vrátane účinných prostriedkov na presadenie týchto práv.
   Článok 16
   [DPS Tadžikistan: článok 42]

      Spolupráca v oblasti obchodu s tovarom a službami

   Strany vzájomne spolupracujú s cieľom zabezpečiť, aby sa medzinárodný obchod Tadžickej republiky uskutočňoval v súlade s pravidlami WTO. Spoločenstvo poskytne Tadžickej republike na tento účel technickú pomoc.
   Takáto spolupráca zahŕňa konkrétne oblasti priamo súvisiace so zjednodušením obchodu, najmä s cieľom pomôcť Tadžickej republike dať do súladu ustanovenia jej právnych predpisov a nariadení s pravidlami WTO, a tak čo najskôr splniť podmienky vstupu do tejto organizácie. Tieto oblasti zahŕňajú:

               —

               formulovanie politiky obchodu a s ňou súvisiace otázky, vrátane platieb a clearingových mechanizmov,

               —

               vypracovanie návrhov súvisiacich právnych predpisov.

         Článok 17
   [DPS Tadžikistan: článok 45]

      Verejné obstarávanie

   Strany spolupracujú, aby vytvorili podmienky pre otvorené a konkurenčné zadávanie zákaziek na dodanie tovaru a služieb, najmä prostredníctvom výzvy na predloženie ponúk do verejnej súťaže.
   Článok 18
   [DPS Tadžikistan: článok 46]

      Spolupráca v oblasti noriem a posudzovania zhody

   1.   Cieľom spolupráce medzi stranami je podporiť zosúladenie s medzinárodne dohovorenými kritériami, zásadami a usmerneniami, ktoré sa dodržujú v oblasti metrológie, noriem a posudzovania zhody a uľahčiť vzájomné uznávanie v oblasti posudzovania zhody, ako aj zlepšiť kvalitu tadžických výrobkov.
   2.   Na tento účel sa strany usilujú o spoluprácu pri projektoch technickej pomoci, ktoré:

               —

               podporujú vhodnú spoluprácu s organizáciami a inštitúciami, ktoré sa špecializujú v týchto oblastiach;

               —

               podporujú používanie technických predpisov spoločenstva a uplatňovanie európskych noriem a postupov posudzovania zhody;

               —

               umožnia výmenu skúseností a technických informácií v oblasti riadenia kvality.

         Článok 19
   [DPS Tadžikistan: článok 50]

      Poľnohospodárstvo a poľnohospodársko – priemyselné odvetvie

   Cieľom spolupráce v tejto oblasti je podporiť reformu poľnohospodárstva a poľnohospodárskych štruktúr, modernizáciu, privatizáciu a reštrukturalizáciu poľnohospodárstva, chov, poľnohospodársko-priemyselné odvetvie a odvetvie služieb v Tadžickej republike, rozvoj domácich a zahraničných trhov pre tadžické produkty v podmienkach zabezpečujúcich ochranu životného prostredia a s prihliadnutím na nevyhnutnosť zlepšiť zabezpečenie dodávok potravín, rozvoj poľnohospodársko-priemyselného komplexu, spracovanie a distribúciu poľnohospodárskych produktov. Strany majú taktiež za cieľ postupné zbližovanie tadžických noriem s technickými predpismi spoločenstva ohľadom priemyselných a poľnohospodársko-potravinárskych výrobkov, vrátane hygienických a fytosanitárnych noriem.
   Článok 20
   [DPS Tadžikistan: článok 63]

      Colníctvo

   1.   Cieľom spolupráce je zabezpečiť dodržiavanie všetkých ustanovení plánovaných na prijatie v súvislosti s obchodom a s poctivým obchodom a dosiahnuť zblíženie colného systému Tadžickej republiky s colným systémom spoločenstva.
   2.   Spolupráca zahŕňa najmä:

               —

               výmenu informácií;

               —

               zlepšenie pracovných metód;

               —

               zavedenie kombinovanej nomenklatúry a jednotného administratívneho dokladu;

               —

               zjednodušenie kontrol a formalít pri nákladnej doprave;

               —

               podporu zavádzania moderných colných informačných systémov;

               —

               organizovanie seminárov a odborných stáží.

         V prípade potreby sa poskytne technická pomoc.
   3.   Bez toho, aby tým boli dotknuté ďalšie formy spolupráce uvedené v tejto dohode,, vzájomná pomoc medzi správnymi orgánmi strán v colných záležitostiach sa uskutoční v súlade s ustanoveniami protokolu, ktorý je pripojený k tejto dohode.
   Článok 21
   [DPS Tadžikistan: článok 64]

      Spolupráca v oblasti štatistiky

   Cieľom spolupráce v tejto oblasti je vytvorenie výkonného štatistického systému, ktorý poskytuje spoľahlivé štatistiky potrebné na podporu a sledovanie procesu sociálnych a hospodárskych reforiem a na príspevok k rozvoju súkromného podnikania v Tadžickej republike.
   Strany spolupracujú najmä v týchto oblastiach:

               —

               prispôsobenie tadžického štatistického systému medzinárodným metódam, normám a klasifikáciám;

               —

               výmena štatistických informácií;

               —

               poskytovanie makroekonomických a mikroekonomických štatistických informácií, ktoré sú nevyhnutné pre vykonávanie a riadenie hospodárskych reforiem.

         Spoločenstvo poskytne na tento účel Tadžickej republike technickú pomoc.
   HLAVA IV
   INŠTITUCIONÁLNE, VŠEOBECNÉ A ZÁVEREČNÉ USTANOVENIA

      [DPS Tadžikistan: hlava XI]

   Článok 22
   Spoločný výbor ustanovený na základe Dohody o obchode a obchodnej a hospodárskej spolupráci podpísanej medzi Európskym hospodárskym spoločenstvom a Európskym spoločenstvom pre atómovú energiu a Zväzom sovietskych socialistických republík 18. decembra 1989 plní povinnosti, ktoré mu určuje táto dohoda až do zriadenia Rady pre spoluprácu na základe článku 77 Dohody o partnerstve a spolupráci.
   Článok 23
   Spoločný výbor môže na účely dosiahnutia cieľov dohody urobiť odporúčania v prípadoch v nej stanovených.
   Odporučenia vypracuje na základe dohody medzi stranami.
   Článok 24
   [DPS Tadžikistan: článok 81]
   Pri skúmaní otázok, ktoré vzniknú v rámci tejto dohody vo vzťahu k ustanoveniu, ktoré sa týka niektorého článku niektorej zo zakladajúcich dohôd WTO, spoločný výbor vezme v čo najväčšej možnej miere do úvahy výklad, ktorý k danému článku všeobecne zastávajú členovia WTO.
   Článok 25
   [DPS Tadžikistan: článok 85]
   1.   V rámci tejto dohody sa každá zo strán zaväzuje, že zabezpečí, aby fyzické a právnické osoby druhej strany mali bez diskriminácie v porovnaní s ich vlastnými štátnymi príslušníkmi prístup k príslušným súdom a správnym orgánom strán, aby mohli obhajovať svoje individuálne práva a svoje vlastnícke práva, vrátane práv týkajúcich sa duševného, priemyselného a obchodného vlastníctva.
   2.   V rámci svojich príslušných právomocí a pôsobností strany:

               —

               odporučia prijatie rozhodcovského konania na riešenie sporov, ktoré vznikli na základe obchodných transakcií a spolupráce medzi hospodárskymi subjektami spoločenstva a Tadžickej republiky;

               —

               súhlasia s tým, že v prípadoch, keď sa spor predloží na rozhodcovské konanie, si každá strana sporu, s výnimkou prípadov, keď predpisy rozhodcovského centra vybraného stranami stanovia inak, môže zvoliť svojho vlastného rozhodcu bez ohľadu na jeho štátnu príslušnosť, a že predsedajúci tretí rozhodca alebo jediný rozhodca môže byť štátnym príslušníkom tretieho štátu;

               —

               odporučia svojim hospodárskym subjektom, aby si po vzájomnej dohode vybrali právo, ktoré sa uplatní na ich zmluvy;

               —

               podporia použitie rozhodcovských pravidiel vypracovaných Komisiou Organizácie Spojených národov pre medzinárodné obchodné právo (Uncitral) a vedenie rozhodcovského konania v rozhodcovskom centre signatárskeho štátu Dohovoru o uznaní a výkone cudzích rozhodcovských nálezov podpísaného 10. júna 1958 v New Yorku.

         Článok 26
   [DPS Tadžikistan: článok 86]
   Žiadne ustanovenie tejto dohody nebráni žiadnej zo strán, aby v rozsahu svojich príslušných právomocí a pôsobností prijala opatrenia:

               a)

               ktoré považuje za potrebné na to, aby sa zabránilo úniku informácií, ktoré sú v rozpore so základnými záujmami jej bezpečnosti;

               b)

               ktoré súvisia s výrobou alebo obchodom so zbraňami, strelivom alebo vojenským materiálom alebo s výskumom, vývojom alebo výrobou nevyhnutnou na jej obranné účely za predpokladu, že takýmito opatreniami sa nezhoršia podmienky na hospodársku súťaž pre výrobky, ktoré nie sú výslovne určené na vojenské účely;

               c)

               ktoré považuje za podstatné pre zabezpečenie vlastnej bezpečnosti v prípade vážnych vnútroštátnych nepokojov ohrozujúcich zachovanie zákonnosti a poriadku, v čase vojny alebo vážneho medzinárodného napätia predstavujúceho hrozbu vojny alebo z dôvodu splnenia záväzkov, ktoré prijala s cieľom zachovať mier a medzinárodnú bezpečnosť;

               d)

               ktoré považuje za nevyhnutné na dodržanie svojich medzinárodných povinností a záväzkov pri kontrole priemyselného tovaru a techniky s civilným aj vojenským využitím.

         Článok 27
   [DPS Tadžikistan: článok 87]
   1.   V oblastiach, na ktoré sa vzťahuje táto dohoda a bez toho, aby boli dotknuté akékoľvek v nej obsiahnuté osobitné ustanovenia:

               —

               opatrenia, ktoré Tadžická republika uplatňuje voči spoločenstvu, nesmú spôsobiť diskrimináciu medzi členskými štátmi, ich štátnymi príslušníkmi alebo ich spoločnosťami;

               —

               opatrenia, ktoré spoločenstvo uplatňuje voči Tadžickej republike, nesmú spôsobiť diskrimináciu medzi tadžickými štátnymi príslušníkmi alebo jej spoločnosťami.

         2.   Ustanovenia v odseku 1 sa nedotýkajú práva strán uplatňovať voči daňovým poplatníkom, ktorí sa nenachádzajú v rovnakej situácii, pokiaľ ide o miesto ich bydliska, príslušné ustanovenia ich daňových zákonov.
   Článok 28
   [DPS Tadžikistan: článok 88]
   1.   Ktorákoľvek zo strán môže spoločnému výboru postúpiť spor, ktorý sa týka uplatňovania alebo výkladu tejto dohody.
   2.   Spoločný výbor môže spor urovnať vydaním odporučenia.
   3.   V prípade, že spor nemožno urovnať v súlade s odsekom 2 tohto článku, ktorákoľvek zo strán môže druhej strane oznámiť vymenovanie mediátora; druhá strana musí v nadväznosti na to do dvoch mesiacov vymenovať druhého mediátora. Na účely uplatňovania tohto postupu platí, že spoločenstvo a členské štáty predstavujú jednu stranu sporu.
   Spoločný výbor vymenuje tretieho mediátora.
   Mediátori prijímajú svoje odporučenia väčšinou hlasov. Takéto odporučenia nie sú pre strany záväzné.
   Článok 29
   [DPS Tadžikistan: článok 89]
   Strany sa zaväzujú, že na žiadosť jednej zo strán uskutočnia bezodkladne spolu vhodnou cestou konzultácie, aby prerokovali akúkoľvek záležitosť týkajúcu sa výkladu alebo vykonávania tejto dohody a iných dôležitých aspektov súvisiacich s ich vzájomnými vzťahmi.
   Ustanoveniami tohto článku nie sú žiadnym spôsobom dotknuté ani ovplyvnené ustanovenia článkov 8, 28 a 33.
   Spoločný výbor môže ustanoviť rokovací poriadok na urovnanie sporov.
   Článok 30
   [DPS Tadžikistan: článok 90]
   Zaobchádzanie poskytnuté Tadžickej republike na základe tejto dohody nesmie byť v žiadnom prípade výhodnejšie ako zaobchádzanie, ktoré si členské štáty poskytujú navzájom.
   Článok 31
   [DPS Tadžikistan: článok 92]
   V prípade, že oblasti, na ktoré sa vzťahuje táto dohoda, sú predmetom Zmluvy o európskej energetickej charte a jej protokolov, táto zmluva a tieto protokoly sa po nadobudnutí platnosti uplatňujú na tieto otázky, avšak len v rozsahu, na aký sa takéto uplatnenie vzťahuje.
   Článok 32
   1.   Táto dohoda sa uplatňuje do nadobudnutia platnosti Dohody o partnerstve a spolupráci parafovanej 16. decembra 2003.
   2.   Každá zo strán môže túto dohodu vypovedať písomným oznámením druhej strane. Dohoda sa šesť mesiacov odo dňa takéhoto oznámenia prestane uplatňovať.
   Článok 33
   [DPS Tadžikistan: článok 94]
   1.   Strany prijmú akékoľvek všeobecné alebo osobitné opatrenia potrebné na to, aby splnili svoje záväzky v rámci tejto dohody. Postarajú sa, aby sa ciele uvedené v tejto dohode dosiahli.
   2.   Ak ktorákoľvek zo strán nadobudne presvedčenie, že druhá strana nesplnila určitý záväzok, ktorý jej ukladá táto dohoda, môže prijať primerané opatrenia. S výnimkou mimoriadne naliehavých prípadov predtým poskytne spoločnému výboru všetky dôležité informácie, ktoré sú potrebné na dôkladné preskúmanie situácie s cieľom nájsť riešenie prijateľné pre obidve strany.
   Pri výbere týchto opatrení sa musia uprednostniť tie, ktoré v čo najmenšej miere narušia riadne plnenie dohody. Na požiadanie druhej strany sa tieto opatrenia bezodkladne oznámia spoločnému výboru.
   Článok 34
   [DPS Tadžikistan: článok 95]
   Prílohy I a II spolu s Protokolom o vzájomnej pomoci medzi správnymi orgánmi v colných otázkach tvoria neoddeliteľnú súčasť tejto dohody.
   Článok 35
   [DPS Tadžikistan: článok 97]
   Táto dohoda sa na jednej strane vzťahuje na územia, na ktorých sa uplatňujú zmluvy o založení Európskeho spoločenstva a Európskeho spoločenstva pre atómovú energiu, a to za podmienok, ktoré sú v týchto zmluvách ustanovené, a na strane druhej na územie Tadžickej republiky.
   Článok 36
   [DPS Tadžikistan: článok 99]
   Originál tejto dohody, ktorej verzie v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, nemeckom, poľskom, portugalskom, slovenskom, slovinskom, španielskom, švédskom, talianskom a tadžickom jazyku sú autentické, sa uloží u generálneho tajomníka Rady Európskej únie.
   Článok 37
   Strany túto dohodu schvália v súlade so svojimi vlastnými postupmi.
   Táto dohoda nadobúda platnosť prvým dňom druhého mesiaca nasledujúceho po dátume, kedy strany oznámili, že postupy, ktoré sa uvádzajú v prvom odseku, boli ukončené.

      Po nadobudnutí platnosti a v súvislosti so vzťahmi medzi Tadžikistanom a spoločenstvom, táto dohoda nahrádza článok 2, článok 3 okrem jeho štvrtej zarážky, a články 4 až 16 Dohody medzi Európskym hospodárskym spoločenstvom a Európskym spoločenstvom pre atómovú energiu a Zväzom sovietskych socialistických republík o obchode a hospodárskej a obchodnej spolupráci, ktorá bola podpísaná 18. decembra 1989 v Bruseli.

   ZOZNAM PRILOŽENÝCH DOKUMENTOV

               Príloha I:

               Informatívny zoznam výhod poskytnutých Tadžickou republikou ako nezávislým štátom v súlade s článkom 3 ods. 3 [DPS Tadžikistan, článok 7 ods. 3].

               Príloha II:

               Dohovory o duševnom, priemyselnom a obchodnom vlastníctve uvedené v článku 15 [DPS Tadžikistan, článok 39 ods. 1].

         Protokol o vzájomnej pomoci medzi správnymi orgánmi v colných otázkach.
   ZÁVEREČNÝ AKT
   Splnomocnení zástupcovia EURÓPSKEHO SPOLOČENSTVA a EURÓPSKEHO SPOLOČENSTVA PRE ATÓMOVÚ ENERGIU, ďalej len „spoločenstvo“,
   na jednej strane, a
   splnomocnení zástupcovia TADŽICKEJ REPUBLIKY,
   na strane druhej,
   ktorí sa stretli v Luxemburgu 11. októbra 2004, aby podpísali Dočasnú dohodu o obchode a obchodných záležitostiach medzi Európskym spoločenstvom a Európskym spoločenstvom pre atómovú energiu na jednej strane a Tadžickou republikou na strane druhej (ďalej len „dohoda“), prijali tieto texty:
   Dočasnú dohodu vrátane jej príloh a tento protokol:
   Protokol o vzájomnej pomoci medzi správnymi orgánmi v colných otázkach.
   Splnomocnení zástupcovia spoločenstva a splnomocnení zástupcovia Tadžickej republiky prijali nižšie uvedené spoločné vyhlásenia pripojené k tomuto záverečnému aktu:

               Spoločné vyhlásenie k osobným údajom

               Spoločné vyhlásenie v súvislosti s článkom 9 [DPS Tadžikistan: článok 13] dohody.

               Spoločné vyhlásenie v súvislosti s článkom 33 [DPS Tadžikistan: článok 94] dohody.

         Splnomocnení zástupcovia spoločenstva a splnomocnení zástupcovia Tadžickej republiky tiež vzali na vedomie túto výmenu listov pripojených k tomuto záverečnému aktu :
   Výmena listov medzi spoločenstvom a Tadžickou republikou vo vzťahu k zakladaniu spoločností.

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På europeiska gemenskapernas vägnar


title: 2004/701/ES, Euratom:Rozhodnutie Rady z 11. októbra 2004, ktorým sa mení a dopĺňa Rokovací poriadok

text:
               20.10.2004

               SK

               Úradný vestník Európskej únie

               L 319/15

      ROZHODNUTIE RADY

   z 11. októbra 2004,
   ktorým sa mení a dopĺňa Rokovací poriadok
   (2004/701/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na prvý pododsek jej článku 207 ods. 3,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 121 ods. 3,
   so zreteľom na Zmluvu o Európskej únii, a najmä na jej články 28 ods. 1 a 41 ods. 1,
   so zreteľom na článok 12 Aktu o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii a o úpravách zmlúv, na ktorých je založená Európska únia (1),
   keďže:

               (1)

               Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii a o úpravách zmlúv, na ktorých je založená Európska únia zmenil a doplnil s účinnosťou od 1. novembra 2004 ustanovenia Zmluvy o založení Európskeho spoločenstva, Zmluvy o založení Európskeho spoločenstva pre atómovú energiu a Zmluvy o Európskej únii týkajúce sa váženia hlasov v Rade.

               (2)

               Na základe článku 205 ods. 4 Zmluvy o založení Európskeho spoločenstva, článku 118 ods. 4 Zmluvy o založení Európskeho spoločenstva pre atómovú energiu, ako aj článku 23 ods. 2, tretí pododsek a článku 34 ods. 3 Zmluvy o Európskej únii, tak ako ich zmenil a doplnil uvedený akt o pristúpení, člen Rady môže pri prijímaní rozhodnutia Rady kvalifikovanou väčšinou požiadať o overenie, či členské štáty tvoriace túto kvalifikovanú väčšinu predstavujú aspoň 62 % celkového obyvateľstva únie. Je potrebné určiť spôsoby uplatňovania týchto ustanovení.

               (3)

               Preto je potrebné schváliť v súlade s údajmi poskytnutými Štatistickým úradom Európskych spoločenstiev celkový počet obyvateľstva každého členského štátu na obdobie jedného roka a zabezpečiť každoročnú aktualizáciu týchto údajov.

               (4)

               Bod IV, časť A, „Odporúčaní pre sčítanie obyvateľstva a domácností z roku 2000 v oblasti Európskeho hospodárskeho spoločenstva“ stanovených spoločne Európskou hospodárskou komisiou Organizácie spojených národov a Štatistickým úradom Európskych spoločenstiev vymedzuje pojem celkového počtu obyvateľstva štátu,

         ROZHODLA TAKTO:
   Článok 1
   Rokovací poriadok Rady z 22. marca 2004 (2004/338/ES, Euratom) (2) sa mení a dopĺňa takto:

               1.

               V článku 11 sa vkladá nový odsek, ktorý znie:
               „5.   Ak člen Rady pri prijímaní rozhodnutia Rady kvalifikovanou väčšinou o to požiada, na základe číselných údajov o obyvateľstve uvedených v článku 1 prílohy IIa sa overuje, či členské štáty tvoriace túto kvalifikovanú väčšinu predstavujú aspoň 62 % celkového obyvateľstva únie.“

               2.

               Za prílohu II sa vkladá nová príloha, ktorá znie:

                  „PRÍLOHA IIa
                  SPÔSOBY UPLATŇOVANIA USTANOVENÍ O VÁŽENÍ HLASOV V RADE
                  Článok 1
                  Na uplatnenie článku 205 ods. 4 Zmluvy o založení Európskeho spoločenstva, článku 118 ods. 4 Zmluvy o založení Európskeho spoločenstva pre atómovú energiu ako aj tretieho pododseku článku 23 ods. 2 a článku 34 ods. 3 Zmluvy o Európskej únii, je na obdobie od 1. novembra 2004 do 31. decembra 2005 počet obyvateľov každého členského štátu nasledujúci:

                              Členský štát

                              Obyvateľstvo
                              (× 1 000)

                              Nemecko

                              82 531,7

                              Francúzsko

                              61 684,7

                              Spojené kráľovstvo

                              59 651,5

                              Taliansko

                              57 888,2

                              Španielsko

                              42 345,3

                              Poľsko

                              38 190,6

                              Holandsko

                              16 258,0

                              Grécko

                              11 041,1

                              Portugalsko

                              10 474,7

                              Belgicko

                              10 396,4

                              Česká republika

                              10 211,5

                              Maďarsko

                              10 116,7

                              Švédsko

                              8 975,7

                              Rakúsko

                              8 114,0

                              Dánsko

                              5 397,6

                              Slovensko

                              5 380,1

                              Fínsko

                              5 219,7

                              Írsko

                              4 027,5

                              Litva

                              3 445,9

                              Lotyšsko

                              2 319,2

                              Slovinsko

                              1 996,4

                              Estónsko

                              1 350,6

                              Cyprus

                              730,4

                              Luxembursko

                              451,6

                              Malta

                              399,9

                              Súčet

                              458 599,0

                              prah (62 %)

                              284 331,4

                        Článok 2
                  1.   Členské štáty každý rok do 1. septembra oznámia Štatistickému úradu Európskych spoločenstiev údaje o ich celkovom obyvateľstve platné k 1. januáru prebiehajúceho roka.
                  2.   Rada s účinkom od 1. januára každého roka upraví číselné údaje uvedené v článku 1 v súlade s údajmi, ktoré má Štatisticky úrad Európskych spoločenstiev k dispozícii k 30. septembru predchádzajúceho roka. Toto rozhodnutie sa uverejní v Úradnom vestníku Európskej únie.“

         Článok 2
   Toto rozhodnutie nadobúda účinnosť v deň jeho uverejnenia v Úradnom vestníku Európskej únie.
   Uplatňuje sa od 1. novembra 2004.

      V Luxemburgu 11. októbra 2004

            Za Radu

            predseda

         B. R. BOT

      (1)  Ú. v. EÚ L 236, 23.9.2003, s. 33.

      (2)  Ú. v. EÚ L 106, 15.4.2004, s. 22.


title: 2012/670/EÚ: Rozhodnutie Rady z  9. októbra 2012 o podpise Dohody o partnerstve v sektore rybolovu medzi Európskou úniou a Maurícijskou republikou v mene Európskej únie

text:
               30.10.2012

               SK

               Úradný vestník Európskej únie

               L 300/34

         ROZHODNUTIE RADY
   z 9. októbra 2012
   o podpise Dohody o partnerstve v sektore rybolovu medzi Európskou úniou a Maurícijskou republikou v mene Európskej únie
   (2012/670/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Únia rokovala s Maurícijskou republikou o novej dohode o partnerstve v sektore rybolovu, ktorou sa plavidlám EÚ poskytujú rybolovné možnosti vo vodách, v ktorých Maurícijská republika uplatňuje svoju zvrchovanosť alebo jurisdikciu.

               (2)

               Tieto rokovania vyústili do parafovania Dohody o partnerstve v sektore rybolovu medzi Európskou úniou a Maurícijskou republikou (ďalej len „dohoda o partnerstve v sektore rybolovu“) 23. februára 2012.

               (3)

               Dohoda medzi Európskym hospodárskym spoločenstvom a vládou Maurícia o rybolove v maurícijských vodách (1) sa má nahradiť dohodou o partnerstve v sektore rybolovu.

               (4)

               Dohoda o partnerstve v sektore rybolovu by sa mala podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody o partnerstve v sektore rybolovu medzi Európskou úniou a Maurícijskou republikou s výhradou jej uzavretia (2).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu o partnerstve v sektore rybolovu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 9. októbra 2012

            Za Radu

            predseda

         V. SHIARLY

      (1)  Ú. v. ES L 159, 10.6.1989, s. 2.

      (2)  Text dohody sa uverejní spolu s rozhodnutím o jej uzavretí.


title: 2013/202/EÚ: Rozhodnutie Rady z  23. júla 2012 o podpise a predbežnom vykonávaní protokolu k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej o rámcovej dohode medzi Európskou úniou a Jordánskym hášimovským kráľovstvom o všeobecných zásadách účasti Jordánskeho hášimovského kráľovstva na programoch Únie v mene Únie

text:
               27.4.2013

               SK

               Úradný vestník Európskej únie

               L 117/1

      ROZHODNUTIE RADY

   z 23. júla 2012
   o podpise a predbežnom vykonávaní protokolu k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej o rámcovej dohode medzi Európskou úniou a Jordánskym hášimovským kráľovstvom o všeobecných zásadách účasti Jordánskeho hášimovského kráľovstva na programoch Únie v mene Únie
   (2013/202/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 5 a článkom 218 ods. 8 prvým pododsekom,
   so zreteľom na návrh Európskej komisie,
   keďže:

               (1)

               Rada 18. júna 2007 oprávnila Komisiu, aby s Jordánskym hášimovským kráľovstvom rokovala o protokole k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (1) o rámcovej dohode medzi Európskou úniou a Jordánskym hášimovským kráľovstvom o všeobecných zásadách účasti Jordánskeho hášimovského kráľovstva na programoch Únie (ďalej len „protokol“).

               (2)

               Tieto rokovania boli ukončené.

               (3)

               Protokol by sa mal podpísať v mene Únie s výhradou jej uzavretia.

               (4)

               Protokol by sa mal predbežne vykonávať v súlade s jeho článkom 10 do ukončenia postupov na jeho uzavretie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Protokolu k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej o rámcovej dohode medzi Európskou úniou a Jordánskym hášimovským kráľovstvom o všeobecných zásadách účasti Jordánskeho hášimovského kráľovstva na programoch Únie (ďalej len „protokol“) s výhradou jeho uzavretia.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
   Článok 3
   Protokol sa vykonáva predbežne od dátumu jeho podpisu (2) do ukončenia postupov potrebných na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 23. júla 2012

            Za Radu

            predsedníčka

         C. ASHTON

      (1)  Ú. v. ES L 129, 15.5.2002, s. 3.

      (2)  Dátum, od ktorého sa protokol predbežne vykonáva, uverejní Generálny sekretariát Rady v Úradnom vestníku Európskej únie.

         PROTOKOL

      k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej o rámcovej dohode medzi Európskou úniou a Jordánskym hášimovským kráľovstvom o všeobecných zásadách účasti Jordánskeho hášimovského kráľovstva na programoch Únie
      EURÓPSKA ÚNIA, ďalej len „Únia“,
      na jednej strane, a
      JORDÁNSKE HÁŠIMOVSKÉ KRÁĽOVSTVO, ďalej len „Jordánsko“,
      na strane druhej,
      ďalej len „zmluvné strany“,
      KEĎŽE:

                  (1)

                  Jordánske hášimovské kráľovstvo uzavrelo Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (1) (ďalej len „dohoda“), ktorá nadobudla platnosť 1. mája 2002.

                  (2)

                  Európska rada na svojom zasadnutí v Bruseli 17. a 18. júna 2004 uvítala návrhy Európskej komisie v súvislosti s európskou susedskou politikou (ďalej len „ESP“) a schválila závery Rady zo 14. júna 2004.

                  (3)

                  Rada pri mnohých iných príležitostiach opakovane prijala závery v prospech tejto politiky.

                  (4)

                  Rada 5. marca 2007 vyjadrila podporu všeobecnému a globálnemu prístupu ustanovenému v oznámení Komisie zo 4. decembra 2006 s cieľom umožniť partnerom európskej susedskej politiky účasť v agentúrach Spoločenstva a na programoch Spoločenstva na základe nimi dosiahnutých výsledkov a pokiaľ to umožňujú právne základy.

                  (5)

                  Jordánsko vyjadrilo svoje želanie zúčastniť sa na niekoľkých programoch Únie.

                  (6)

                  Osobitné podmienky pre účasť Jordánska na každom jednotlivom programe a predovšetkým finančný príspevok a postupy podávania správ a hodnotenia sa stanovia dohodou medzi Komisiou konajúcou v mene Únie a príslušnými orgánmi Jordánska,

            SA DOHODLI TAKTO:
      Článok 1
      Jordánsku sa umožní zúčastňovať sa na všetkých súčasných a budúcich programoch Únie otvorených pre účasť Jordánskeho hášimovského kráľovstva v súlade s príslušnými ustanoveniami, ktorými sa tieto programy prijímajú.
      Článok 2
      Jordánsko prispeje finančne do všeobecného rozpočtu Európskej únie v súlade so špecifickými programami, na ktorých sa zúčastní.
      Článok 3
      Zástupcovia Jordánska sa môžu zúčastňovať ako pozorovatelia vo veciach, ktoré sa týkajú Jordánska, na riadiacich výboroch, ktoré sú zodpovedné za monitorovanie programov, do ktorých Jordánsko finančne prispieva.
      Článok 4
      Projekty a iniciatívy predložené účastníkmi z Jordánska podliehajú v čo najväčšej možnej miere tým istým podmienkam, pravidlám a postupom, ktoré sa v príslušných programoch vzťahujú na členské štáty.
      Článok 5
      Osobitné podmienky pre účasť Jordánska na každom jednotlivom programe Únie a predovšetkým finančný príspevok a postupy podávania správ a hodnotenia sa stanovia v memorande o porozumení medzi Komisiou a príslušnými orgánmi Jordánska na základe kritérií stanovenými príslušnými programami.
      Ak Jordánsko požiada o vonkajšiu pomoc Únie, aby sa mohlo zúčastniť na určitom programe Únie, a to na základe článku 3 nariadenia Európskeho parlamentu a Rady (ES) č. 1638/2006 z 24. októbra 2006, ktorým sa stanovujú všeobecné ustanovenia zriaďujúce nástroj európskeho susedstva a partnerstva (2), alebo na základe iného podobného nariadenia týkajúceho sa vonkajšej pomoci Únie pre Jordánsko, ktoré sa môže v budúcnosti prijať, podmienky, ktorými sa riadi využívanie vonkajšej pomoci Únie Jordánskom, sa stanovia v dohode o financovaní, najmä so zreteľom na článok 20 nariadenia (ES) č. 1638/2006.
      Článok 6
      V každom memorande o porozumení uzavretom podľa článku 5 sa v súlade s nariadením Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), ustanoví, že finančnú kontrolu alebo audit alebo iné overenia vrátane administratívnych vyšetrovaní vykoná Európska komisia, Európsky úrad pre boj proti podvodom a Dvor audítorov, alebo sa vykonajú na základe právomoci týchto orgánov.
      Ustanovia sa podrobné ustanovenia o finančnej kontrole a audite, administratívnych opatreniach, sankciách a vymáhaní, ktoré umožnia, aby Európskej komisii, Európskemu úradu pre boj proti podvodom a Dvoru audítorov boli poskytnuté právomoci rovnocenné tým, ktoré majú v prípade príjemcov pomoci alebo dodávateľov, ktorí majú sídlo v Únii.
      Článok 7
      Tento protokol sa uplatňuje na obdobie, v ktorom platí dohoda.
      Zmluvné strany podpíšu a schvália tento protokol v súlade so svojimi príslušnými postupmi.
      Každá zmluvná strana môže túto dohodu vypovedať písomným oznámením zaslaným druhej zmluvnej strane. Platnosť tohto protokolu sa skončí šesť mesiacov po dni takéhoto oznámenia.
      Ukončenie tohto protokolu na základe výpovede ktorejkoľvek zmluvnej strany nemá vplyv na prípadné vykonávanie kontrol podľa ustanovení článkov 5 a 6.
      Článok 8
      Najneskôr tri roky po nadobudnutí platnosti tohto protokolu a potom každé tri roky môžu obe zmluvné strany preskúmať vykonávanie tohto protokolu na základe skutočnej účasti Jordánska na programoch Únie.
      Článok 9
      Tento protokol sa na jednej strane vzťahuje na územia, na ktorých sa uplatňuje Zmluva o fungovaní Európskej únie, a to za podmienok, ktoré sú v tejto zmluve ustanovené, a na strane druhej na územie Jordánska.
      Článok 10
      Tento protokol nadobúda platnosť prvým dňom mesiaca nasledujúceho po dni, keď si zmluvné strany navzájom diplomatickou cestou oznámia ukončenie svojich postupov potrebných na jeho nadobudnutie platnosti.
      Zmluvné strany sa dohodli, že do nadobudnutia platnosti tohto protokolu ho budú predbežne vykonávať odo dňa jeho podpisu.
      Článok 11
      Tento protokol je neoddeliteľnou súčasťou dohody.
      Článok 12
      Tento protokol bol vypracovaný v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, írskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a arabskom jazyku, pričom všetky znenia sú rovnako autentické.

         Съставено в Брюксел на деветнадесети декември две хиляди и дванадесета година.
         Hecho en Bruselas, el diecinueve de diciembre de dos mil doce.
         V Bruselu dne devatenáctého prosince dva tisíce dvanáct.
         Udfærdiget i Bruxelles den nittende december to tusind og tolv.
         Geschehen zu Brüssel am neunzehnten Dezember zweitausendzwölf.
         Kahe tuhande kaheteistkümnenda aasta detsembrikuu üheksateistkümnendal päeval Brüsselis.
         Έγινε στις Βρυξέλλες, στις δεκαεννέα Δεκεμβρίου δύο χιλιάδες δώδεκα.
         Done at Brussels on the nineteenth day of December in the year two thousand and twelve.
         Fait à Bruxelles, le dix-neuf décembre deux mille douze.
         Fatto a Bruxelles, addì diciannove dicembre duemiladodici.
         Briselē, divi tūkstoši divpadsmitā gada deviņpadsmitajā decembrī.
         Priimta du tūkstančiai dvyliktų metų gruodžio devynioliktą dieną Briuselyje.
         Kelt Brüsszelben, a kétezer-tizenkettedik év december havának tizenkilencedik napján.
         Magħmul fi Brussell, fid-dsatax-il jum ta’ Diċembru tas-sena elfejn u tnax.
         Gedaan te Brussel, de negentiende december tweeduizend twaalf.
         Sporządzono w Brukseli dnia dziewiętnastego grudnia roku dwa tysiące dwunastego.
         Feito em Bruxelas, em dezanove de dezembro de dois mil e doze.
         Întocmit la Bruxelles la nouăsprezece decembrie două mii doisprezece.
         V Bruseli devätnásteho decembra dvetisícdvanásť.
         V Bruslju, dne devetnajstega decembra leta dva tisoč dvanajst.
         Tehty Brysselissä yhdeksäntenätoista päivänä joulukuuta vuonna kaksituhattakaksitoista.
         Som skedde i Bryssel den nittonde december tjugohundratolv.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитското кралство Йордания
            Por el Reino Hachemita de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hascemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  Ú. v. ES L 129, 15.5.2002, s. 3.

         (2)  Ú. v. EÚ L 310, 9.11.2006, s. 1.

         (3)  Ú. v. ES L 248, 16.9.2002, s. 1.